Balandis – autizmo supratimo mėnuo

Balandžio 2d. – visame pasaulyje minima autizmo supratimo diena. Ja prasideda mėnuo, skirtas daugiau sužinoti ir geriau suprasti, kas yra autizmas ir su kuo susiduria šeimos, auginančios autizmą turinčius vaikus.

Pradžioje svarbu prisiminti, kas autizmas ir kaip jis pasireiškia. Pagal TLK – 10 ligų klasifikaciją, vaikystės autizmas yra įvairiapusis raidos sutrikimas, kuriam būdinga socialinio bendravimo, verbalinės ir neverbalinės komunikacijos sutrikimai bei stereotipinis, pasikartojantis elgesys. Autizmą turintys vaikai gali būti itin jautrūs aplinkos dirgikliams, gali sutrikti kalbos raida, vaikai gali labiau domėtis daiktais nei žmonėmis. Svarbu suprasti, kad autizmas turi platų pasireiškimo spektrą, todėl vaikai, turintys autizmą, skiriasi. Vieniems vaikams, kurių autizmo bruožai yra mažiau išreikšti, paprasčiau prisitaikyti prie aplinkos. Kitiems vaikams, kurių autizmo bruožai yra žymiai labiau išreikšti ir jie gali turėti šalia intelekto sutrikimą arba jų kalbos raida bus itin sulėtėjusi, bus žymiai sudėtingiau prisitaikyti prie aplinkos.

Reikia pastebėti, kad autizmui didelę reikšmę turi paveldimumas. Dr U. Neniškytė teigia, kad jei vienas iš monozigotinių dvynių turi autizmą, kitas dvynys turi 80% tikimybę taip pat turėti autizmą, jei vienas iš heterozigotinių dvynių - kitas dvynys turi 50% tikimybę, o broliai, seserys turi apie 20% tikimybę turėti autizmą. Tuo tarpu, anot dr. U. Neniškytės, bendrai visuomenėje 1 iš 87 turi autizmą. Taip pat berniukai žymiai dažniau turi autizmą nei mergaitės.

Autizmo požymiai pasireiškia anksti. Jau 6 mėn. kūdikio elgesyje gali pasireikšti pirmieji požymiai: vaikas nepalaiko akių kontakto, nereaguoja į kvietimą vardu, nesišypso, kai jam šypsosi, dėmesys fiksuojamas ties daiktais. Vienerių metų vaikas gali nečiauškėti, nekalbėti savo vaikiška kalba, nerodyti į ką nors, norėdamas atkreipti dėmesį. Dviejų metų vaikas gali nesakyti daugiau nei 1 – 2 žodžių frazių. Jei pastebite šiuos požymius arba pastebite, kad sutrikęs vaiko bendravimas, vaikas jautrus mažiausiems dienos rutinos ar aplinkos pasikeitimams, kreipkitės pagalbos į specialistus.

Apibendrinant galima teigti, kad autizmas yra sutrikimas, kuris labiausiai paveikia vaiko gebėjimą bendrauti. Jis pasireiškia kūdikystėje ir lydi žmogų visą gyvenimą. Specialistų ir tėvų pagalba yra labai svarbi padedant vaikams kuo geriau prisitaikyti visuomenėje.